**ประกาศสมาคมบริษัทหลักทรัพย์ไทย**

**ที่ กส. 1/2563**

**เรื่อง การจ่ายผลตอบแทนให้แก่ผู้แนะนำการลงทุน ผู้จัดการสาขา และหัวหน้าทีมการตลาด (ฉบับที่ 5)**

**---------------------------------------------------------**

โดยที่เห็นสมควรให้มีการทบทวนหลักเกณฑ์เกี่ยวกับการจ่ายผลตอบแทนให้แก่ผู้แนะนำการลงทุน ผู้จัดการสาขา และหัวหน้าทีมการตลาด ให้เกิดความเหมาะสมและสอดคล้องกับการดำเนินธุรกิจในปัจจุบัน

อาศัยอำนาจตามความในข้อ 22 แห่งข้อบังคับสมาคมบริษัทหลักทรัพย์ไทย โดยความเห็นชอบของสมาชิก สมาคมบริษัทหลักทรัพย์ไทยจึงกำหนดประกาศสมาคมบริษัทหลักทรัพย์ไทย เรื่อง การจ่ายผลตอบแทนให้แก่ผู้แนะนำการลงทุน ผู้จัดการสาขา และหัวหน้าทีมการตลาด เพื่อให้สมาชิกสมาคมถือปฏิบัติ ดังนี้

ข้อ 1 ให้ยกเลิกความในข้อ 5 (1) แห่งประกาศสมาคม ที่ กส. 1/2558 เรื่องการจ่ายผลตอบแทนให้แก่ผู้แนะนำการลงทุน ผู้จัดการสาขา และหัวหน้าทีมการตลาด และให้ใช้ความดังต่อไปนี้แทน

“(1) มีผู้แนะนำการลงทุนในสังกัดสำนักงานสาขาหรือทีมการตลาด โดยไม่นับรวมผู้จัดการสาขาหรือหัวหน้าทีมการตลาด และผู้ช่วย (ถ้ามี) ดังนี้

1. จำนวนไม่น้อยกว่า 3 คน สำหรับทีมการตลาดหรือสาขา ในกรุงเทพและปริมณฑล
2. จำนวนไม่น้อยกว่า 2 คน สำหรับสาขาต่างจังหวัด”

ข้อ 2 ให้ยกเลิกความในข้อ 5 (3) แห่งประกาศสมาคม ที่ กส. 1/2558 เรื่องการจ่ายผลตอบแทนให้แก่ผู้แนะนำการลงทุน ผู้จัดการสาขา และหัวหน้าทีมการตลาด และให้ใช้ความดังต่อไปนี้แทน

“(3) ผู้จัดการสาขาและหัวหน้าทีมการตลาดสามารถมีผู้ช่วยเพิ่มได้ หากมีจำนวนผู้แนะนำการลงทุนในทีมหรือสาขาเพิ่มขึ้นจากที่สมาคมกำหนดตามข้อ 5 (1) โดยไม่นับรวมผู้จัดการสาขาหรือหัวหน้าทีมการตลาด และผู้ช่วย ไม่น้อยกว่า 3 คน ต่อผู้ช่วย 1 คน โดยค่าตอบแทนรวมตามข้อ 4 ของผู้จัดการสาขาหรือหัวหน้าทีมการตลาดและผู้ช่วยดังกล่าวต้องไม่เกินอัตราร้อยละ 6 (กรณีสาขา) หรือร้อยละ 4.5 (กรณีทีมการตลาด) ของรายได้ค่าธรรมเนียมของทีมหรือสาขา”

ข้อ 3 ให้ยกเลิกความในข้อ 8 (5) แห่งประกาศสมาคม ที่ กส. 1/2558 เรื่องการจ่ายผลตอบแทนให้แก่ผู้แนะนำการลงทุน ผู้จัดการสาขา และหัวหน้าทีมการตลาด และให้ใช้ความดังต่อไปนี้แทน

“หากในรอบการจ่ายโบนัส ผู้จัดการสาขาหรือหัวหน้าทีมการตลาดในเขตกรุงเทพและปริมณฑล มีผู้แนะนำการลงทุนในสังกัดสำนักงานสาขาหรือทีมการตลาด โดยไม่นับรวมผู้จัดการสาขาหรือหัวหน้าทีมการตลาด และผู้ช่วย ไม่เป็นไปตามที่กำหนดตามข้อ 5 (1) (ก) แต่ต้องไม่น้อยกว่า 2 คนตลอดระยะเวลาที่ใช้คำนวณผลการดำเนินงาน ตามข้อ 8 (1) (2) และ (3) สมาชิกอาจพิจารณาผ่อนผันจ่ายโบนัสผู้จัดการสาขาหรือหัวหน้าทีมการตลาดรายดังกล่าวได้ โดยมีระยะเวลาผ่อนผันไม่เกิน 1 ปี แต่ต้องไม่เกินงวดการจ่ายโบนัส 2 ครั้ง ทั้งนี้ ผู้จัดการสาขาหรือหัวหน้าทีมการตลาดรายดังกล่าวต้องเป็นพนักงานของสมาชิกก่อนหน้ารอบการคำนวณการจ่ายโบนัสดังกล่าวมาแล้วอย่างน้อย 1 ปี”

ประกาศนี้มีผลบังคับตั้งแต่วันที่ 1 มิถุนายน 2563 เป็นต้นไป

ประกาศ ณ วันที่ 1 มิถุนายน 2563

(นายพิเชษฐ สิทธิอำนวย)

นายกสมาคม